Source: http://mszp.hu/hir/mesterhazynak_adott_igazat_a_birosag
Timestamp: 2017-12-11 20:49:41
Document Index: 2892281

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ']

Mesterházynak adott igazat a bíróság - mszp.hu
nol.hu | Belföld | koncepciós eljárás Népszabadság
2014. május 28. 13:19
A szocialista pártelnököt jobboldali ellenlábasai citálták bíróság elé, amiért nem jelent meg a nemzetbiztonsági bizottság előtt, de lyukra futottak.
Mesterházy Attila facebookon reagált:
Most már nekem is van papírom arról, hogy a fideszes többség visszaél kétharmadával. Megszüntette ellenem a szabálysértési eljárást a Pesti Központi Kerületi Bíróság. Bebizonyosodott, hogy minden jogalap nélkül indítottak ellenem politikai és jogi eljárást, mert nem voltam köteles megjelenni a Nemzetbiztonsági Bizottság előtt Simon Gábor ügyében. Az igazságszolgáltatás nem nekik, hanem nekem adott igazat.
Molnár Gyula ügyében hozott verdikt után ez a második olyan bírósági döntés, amely azt üzeni az igaztalanul, politikai alapon megvádoltaknak, van még remény arra, hogy az ártatlanul meghurcoltaknak igazságot szolgáltatnak.
Megszüntette a Mesterházy Attila ellen indított szabálysértési eljárást a Pesti Központi Kerületi Bíróság szerdán. Az MSZP elnökét a nemzetbiztonsági bizottság kormánypárti és jobbikos tagjai jelentették fel, amiért szerintük akadályozta a testület ténymegállapító vizsgálatát a Simon-ügyben. A bíróság viszont Mesterházynak adott igazat.
Radácsyné Karsai Zsuzsanna bíró lényegében minden ponton elfogadta a pártelnök és védője, Czeglédy Csaba védekezését, és megállapította, hogy Mesterházy nem követett el szabálysértést. Mesterházynak nem volt megjelenési kötelezettsége a bizottság előtt, mivel nem volt titkosszolgálat tagja, irányítója vagy felügyelője, márpedig a nemzetbiztonsági törvény ezt csak számukra írja elő.
A pártelnök mindazonáltal írásban válaszolt a megkeresésre, vagyis nem akadályozta a bizottság munkáját. A bírónő szerint a levél, amelyet az MSZP elnöke küldött a testületnek, elfogadható választ adott arra a kérdésre, amit – az ülés jegyzőkönyve szerint – feltettek volna neki, vagyis közölte: nem tud arról, hogy a szocialista frakcióból bárkinek is lenne a magyar mellett másik állampolgársága. Ez Simon Gábor egykori MSZP-elnökhelyettes állítólagos bissau-guineai papírja miatt foglalkoztatta a bizottságot.
A bíróság azt is megállapította, hogy Mesterházy a szabálytalan idézés ellenére válaszolt a bizottságnak. Az idézést ugyanis nem postai úton, a lakcímére küldték, hanem a képviselői irodaházba kézbesítették, ahol olyanok vették át – a szocialista frakció egyik titkárnője és egy postázói alkalmazott –, akiknek erre nem volt meghatalmazásuk. A bíróság szerint az idézést az MSZP székházába vagy Mesterházy lakcímére kellett volna küldeni. Ráadásul az a követelmény sem teljesült, hogy az idézés és a meghallgatás között legalább nyolc napnak kell eltelnie (Mesterházyt a nyolcadik napra idézték be). A bíróság szerint a pártelnök arra is joggal hivatkozott, hogy a kérdéses időpontban kampánykörúton volt. A nemzetbiztonsági bizottság ugyanis a parlamenti választás előtt három nappal, április 3-án akarta meghallgatni az MSZP elnökét.
A pártelnök egyébként azzal is érvelt a bíróságon, hogy a testület elé idézése a Fidesz kampányának része volt. Nem tudott volna többet mondani annál, amiről levélben tájékoztatta a bizottságot, azaz hogy tudomása szerint az összes szocialista képviselő kizárólag magyar állampolgárságú, ám ennek kivizsgálására nincs jogköre. Ugyanakkor – emlékeztetett – benyújtottak egy törvényjavaslatot, amely arra kötelezte volna az országgyűlési képviselőket, hogy vagyonnyilatkozatukban hozzák nyilvánosságra állampolgárságukat, ezt azonban a Fidesz nem vette napirendre.
Mesterházy a végzés ismeretében újságíróknak azt mondta: a kormánypárt a bizottsági többségével visszaélve meg akarta hurcolni, be akarta sározni a kampány hajrájában. Azt is nehezményezte, hogy a bizottság jobboldali tagjai nem mellékelték a feljelentésükhöz azt a levelet, amelyet a testületnek küldött.
Most először került egyébként bíróság elé olyan ügy, amely a nemzetbiztonsági bizottság munkájának akadályozása miatt indult, ez ugyanis csak január óta számít szabálysértésnek.
mszp.hu » Hírek » Mesterházynak adott igazat a bíróság